ไฟแนนซ์ทูเดย์
สุดท้าย กิตติรัตน์ ณ ระนอง รองนายกรัฐมนตรีและ รมว.คลัง ก็ต้องยอมยกธงขาวลดเป้าการส่งออกจาก 15% เหลือ 9%
23 ส.ค. 2555

โดย...นายเซเว่น
สุดท้าย กิตติรัตน์ ณ ระนอง รองนายกรัฐมนตรีและ รมว.คลัง ก็ต้องยอมยกธงขาวลดเป้าการส่งออกจาก 15% เหลือ 9% ซึ่งต้องติดตามต่อไปว่าเป้าหมายที่ลดลงมาเกือบครึ่งจะทำได้หรือไม่ เพราะวงในผู้ประกอบการส่งออกประมาณกันว่าได้เกิน 5% ก็เก่งแล้ว




 
...การส่งออกที่ทรุดหนัก น่าจะเป็นเหตุผลที่ ดร.โกร่ง-วีรพงษ์ รามางกูร ประธานธนาคารแห่งประเทศไทย (ธปท.) ออกมาขย่มองค์กรตัวเองให้เลิกเป้าเงินเฟ้อ จะได้ลดดอกเบี้ยและทำค่าเงินบาทอ่อน ปั่นตัวเลขส่งออกทำให้เศรษฐกิจขยายตัวได้ 78% อย่างที่รัฐบาลอยากให้เป็น
...อย่างไรก็ตาม นักวิชาการออกมาเตือนว่า การปั่นตัวเลขเศรษฐกิจโดยการลดดอกเบี้ยและทำค่าเงินอ่อน เป็นการใช้วิธีการทางลัด จะเป็นผลร้ายกับประเทศในอนาคต ได้ไม่คุ้มเสีย เพราะการแก้ส่งออกต้องเพิ่มคุณภาพสินค้า ทำให้ขายได้ราคามากขึ้น
...นอกจากนี้ วีรพงษ์ ยังถูกมองว่ากำลังสร้างความปั่นป่วนให้กับบุคลากรใน ธปท. โดยการดึงคนนอกมาเป็นรองผู้ว่าการ ธปท. ซึ่งกรรมการ ธปท.หลายคนไม่เห็นด้วย แต่ประธานออกมาบอกว่ากรรมการทุกคนเห็นด้วย
...นริศ ชัยสูตร อธิบดีกรมธนารักษ์ ประธานกรรมการเอสเอ็มอีแบงก์ ทำใจรับสภาพที่จะโดน โสฬส สาครวิศว อดีตกรรมการผู้จัดการเอสเอ็มอีแบงก์ ที่ถูกปลดออกสดๆ ร้อนๆ ฟ้องร้อง หลังจากคณะกรรมการของธนาคารมีมติเลิกจ้าง มีการประเมินว่า โสฬส ไปสมัครเป็นเอ็มดีแบงก์กรุงไทย ไม่ได้หวังได้ แต่ต้องการเพิ่มน้ำหนักการฟ้องกรรมการเอสเอ็มอีแบงก์ ว่าเลิกจ้างไม่เป็นธรรม ไม่ถูกต้อง ทำให้เสียโอกาสทำงานที่อื่น
...ที่ประชุมคณะกรรมการธนาคารกสิกรไทย ครั้งที่ 6/2555 เมื่อวันที่ 22 ส.ค.ที่ผ่านมา มีมติเห็นชอบตามข้อเสนอของคณะกรรมการทรัพยากรบุคคลและกำหนดอัตราค่าตอบแทนให้แต่งตั้ง น.ต.พญ.นลินี ไพบูลย์ ประธานกรรมการ บริษัท กิฟฟารีน สกายไลน์ ยูนิตี้ เจ้าของผลิตภัณฑ์เครื่องสำอางและอาหารเสริม “กิฟฟารี” เป็นกรรมการอิสระของธนาคาร